Սուրբ Սարգիս եկեղեցի (Դամասկոս)

Անվան այլ կիրառումների համար տե՛ս՝ Սուրբ Սարգիս եկեղեցի (այլ կիրառումներ) Սուրբ Սարգիս եկեղեցի, Դամասկոս քաղաքում գտնվող կրոնական կառույց։ Պատկանում է Մայր Աթոռ Սուրբ Էջմիածնի Դամասկոսի հայոց թեմին, դրա առաջնորդանիստ կառույցն է։ Կազմակերպում է Սիրիայի մայրաքաղաք Դամասկոսում բնակվող առաքելական սիրիահայության հոգևոր կյանքը, կոչվում է Սուրբ Սարգսի պատվին: Եկեղեցին գտնվում է հին քաղաքի՝ Բաբ Շարկի քրիստոնեական թաղամասի տարածքում։ Եկեղեցում կա հայկական դպրոց։ Շինությունը վերակառուցվել է միջնադարյան քարավանատից։ Եկեղեցու բակում է գտնվում հայոց գրերի ստեղծող Մեսրոպ Մաշտոցի հուշարձանը, ինչպես նաև հայոց ցեղասպանության հուշահամալիրը։ Պատմություն Ի սկզբանե պատկանել է Երուսաղեմի հայոց պատրիարքության Դամասկոսի թեմին, ապա 1929 թվականից անցել Մեծի Տանն Կիլիկիո կաթողիկոսությանը՝ Ամենայն հայոց կաթողիկոս Գևորգ Ե Սուրենյանցի օրհնությամբ, Երուսաղեմի հայոց պատրիարքությունը Բեյրութի (Լիբանան) և Կիպրոսի թեմերի հետ Կիլիկիո աթոռին է փոխանցել նաև Դամասկոսի թեմը։ 1956 թվականին Դամասկոսի թեմը, Դամասկոսի և Հոմսի հայ առաքելական համայնքների հետ (Սուրբ Մեսրոպ եկեղեցի) անցնում է Մայր Աթոռ սուրբ Էջմիածնի ուղիղ ենթակայությանը։ 2010 թվականի ապրիլի 2-ին եկեղեցի է այցելել Հայաստանի նախագահ Սերժ Սարգսյանը։ 2013 թվականի օգոստոսի 23-ին եկեղեցու վրա հարձակում է տեղի ունեցել, մեկ մարդ մահացել է։ 2013 թվականի նոյեմբերի 20-ին եկեղեցու մոտ արկ է պայթել, ինչի հետևանքով երեխաներ են զոհվել։ 2018 թվականի հունվարի 1-ին, Դամասկոսի հայերը Նոր տարին դիմավորել են Սուրբ Սարգիս եկեղեցում, որտեղ Դամասկոսի հայոց թեմի առաջնորդ Արմաշ եպիսկոպոս Նալբանդյանը մատուցել է Ամանորյա պատարագ և «Հայրապետական մաղթանք», որից հետո կատարել է նռնօրհնեքի արարողություն: Տես նաև Հայերը Սիրիայում Ծանոթագրություններ